32002R1756
L 265/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1756/2002 НА СЪВЕТА
от 23 септември 2002 година
за изменение на Директива 70/524/ЕИО относно добавките при храненето на животни по отношение оттегляне на разрешението за една добавка и за изменение на Регламент (ЕО) № 2430/1999 на Комисията
(текст от значение за ЕИП)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), и по-специално, член 9м от нея,
като взе предвид предложението на Комисията,
като има предвид, че:
(1)
Коксидиостатикът нифурзол, вид нитрофуран, беше разрешен за пръв път за употреба като добавка при храненето на животни с Директива 82/822/ЕИО на Комисията (2). Това разрешение беше свързано с лице, отговарящо за пускането му в обращение за период от 10 години без преоценка съгласно Регламент (ЕО) № 2430/1999 на Комисията (3).
(2)
Член 9м предвижда оттегляне на издаденото за дадена добавка разрешение, в случай че някое от условията за това разрешение, посочени в член 3а от Директива 70/524/ЕИО, вече не е изпълнено.
(3)
През периода 1990-1995 г. Съвместният експертен комитет ФАО-СЗО по хранителни добавки и Комитетът по ветеринарномедицински продукти (КВМП), изразиха становище по използването на ветеринарномедицински продукти от групата вещества, известни като нитрофурани, при животни, отглеждани за производство на храни. Те стигнаха до заключението, че поради генотоксичността и карциногенността на веществото не е възможно да се определи допустим дневен прием (т.е. равнище на прием от страна на човека на остатъците от веществата, които могат да бъдат считани за безопасни). Следователно не беше възможно да се определят максимални остатъчни нива при тези вещества. По тази причина всички нитрофурани бяха включени в приложение IV към Регламент (ЕИО) № 2377/90 на Съвета (4), с който се забранява в цялата Общност употребата на тези вещества като ветеринарномедицински продукти при животни, отглеждани за производство на храни.
(4)
По тази причина Комисията покани Научния комитет по хранене на животните (НКХЖ) да извърши нова научна оценка на риска, който представлява нифурзол, принадлежащ също към групата на нитрофураните.
(5)
На 11 октомври 2001 г. НКХЖ прие становище по отношение на нифурзол, в което стига до заключението, че въз основа на изследванията на мутагенността, генотоксичността и карциногенността, осигурени от лицето, отговарящо за пускането на нифурзол в обращение, както и поради липса на данни за развиващата се токсичност, не е било възможно да се определи приемлив дневен прием за потребителите. НКХЖ потвърди това становище на 18 април 2002 г. след проучване на допълнителните данни.
(6)
Следователно не може да бъде гарантирано, че нифурзол не представлява риск за човешкото здраве.
(7)
Съгласно член 3а, буква б) от Директива 70/524/ЕИО разрешение за дадена добавка в Общността се издава само ако при отчитане на съответните условия на употреба, тя няма отрицателен ефект върху здравето на хората или животните или върху околната среда, нито вреди на потребителя, като разваля характеристиките на животинските продукти.
(8)
Затова, ако дадено условие по отношение на коксидиостата нифурзол, посочено в член 3а от въпросната директива, вече не е изпълнено, употребата на веществото като добавка към храните за животни не трябва повече да бъде разрешена. Регламент (ЕО) № 2430/1999, както и вписването на този коксидиостатик в глава II от приложение Б към Директива 70/524/ЕИО следва да бъдат съответно изменени.
(9)
При липсата на положително становище от страна на Постоянния комитет по хранителната верига и здравето на животните, Комисията не можа да приеме разпоредбите, които беше предвидила съгласно процедурата, установена в член 23 от Директива 70/524/ЕИО,
ПРИЕ НАСТОЯЩИЯ РЕГЛАМЕНТ:
Член 1
1. В приложение I към Регламент (ЕО) № 2430/1999 на Комисията се заличава вписването, свързано с добавката Е 769, нифурзол.
2. В глава II от приложение Б към Директива 70/524/ЕИО вписването, свързано с нифурзол - вещество, което принадлежи към групата на коксидиостатиците и други медицински вещества, се заличава.
Член 2
Настоящият регламент влиза в сила на седмия ден след публикуването му в Официален вестник на Европейските общности.
Той се прилага от 31 март 2003 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 септември 2002 година.